
Cu adresa nr.20 din 25 martie 1997, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea Legii salarizării nr.14/1991.

	In urma examinării, în şedinţa din data de 22 aprilie 1997, Comisia pentru buget, finanţe şi bănci, cu majoritate de voturi, a hotărât respingerea propunerii legislative din următoarele considerente:

- urmare a măsurilor de protecţie socială luate de Guvern în anul 1997, nivelul salariului de bază minim a fost ridicat de la 1 februarie 1997 la 150.000 lei, salariu scutit de impozit;

- aplicarea măsurilor de compensare-indexare a salariilor în sectorul bugetar salariul va fi de circa 187.000 lei lunar brut, iar în sectorul economic, unde salariul se negociază, salariul minim ajunge în unele situaţii la peste 250.000 lei lunar brut;

- in raport cu nivelul salariului minim brut pe tară, se stabilesc în prezent, o serie de drepturi care se suportă de la bugetul de stat, cât şi din bugetul fondului pentru plata ajutorului de şomaj şi bugetul fondului de risc şi de accident, cum sunt: drepturi pentru colaboratorii Preşedinţiei, Guvernului, ministerelor şi altor organe centrale, unităţilor sportive etc., contribuţii pentru completarea salarizării personalului din unităţile de cult, pensii pentru agricultori, ajutoare sociale pentru persoanele handicapate - sumele înscrise în bugetele respective pe anul 1997 reprezintă circa 500 miliarde lei;

- în ce priveşte propunerea de  eliminare a prevederilor art.8 şi 9 care vizează posibilităţile Guvernului de a lua măsuri de moderare a creşterii salariilor, în cadrul Programului de bază al Guvernului de macrostabilizare şi de dezvoltare, până în anul 2000, în capitolul V “Politica socială” se prevăd măsuri care să conducă la aplicare integrală a principiului negocierii libere a salariilor în societăţile comerciale cu capital de stat şi în regiile autonome.

